**Kunfehértó Község Polgármesterének**

**E l ő t e r j e s z t é s e**

**A Képviselő-testület 2017. november 30-i ülésére**

**Településképi Arculati Kézikönyv elfogadása tárgyban**

 **Tisztelt Képviselő-testület!**

2016. július 23-án lépett hatályba a településkép védelméről szóló 2016. évi LXXIV. törvény (a továbbiakban: Törvény), melynek célja az építési beruházások támogatása, egyúttal a hazai városok és községek sajátos településképének védelme és alakítása.

A törvény szerint a településkép védelme a település vagy településrész jellegzetes, értékes, illetve hagyományt őrző építészeti arculatának és szerkezetének - az építészeti, táji érték és az örökségvédelem figyelembevételével történő - megőrzését vagy kialakítását jelenti. A települési önkormányzat a településkép védelmét önkormányzati rendeletben biztosítja. Ezen önkormányzati rendelet szakmai megalapozása érdekében településképi arculati kézikönyv (a továbbiakban: kézikönyv) készül.

A kézikönyv a - települések természeti és épített környezete által meghatározott - településképi jellemzők bemutatásának és minőségi formálásának eszköze. A kézikönyv feltárja és ismerteti a településen belül jól elkülönülő egyes településrészek arculati jellemzőit és értékeit, és ennek figyelembevételével szöveges és képi megjelenítés formájában javaslatot tesz a településképhez illeszkedő építészeti elemek alkalmazására.

A kézikönyv a megbízott települési főépítész közreműködésével készül. A kézikönyv egyeztetése során a Magyar Építész Kamara, a településképről szóló önkormányzati rendelet egyeztetése során az állami fő-építészi hatáskörében eljáró fővárosi és megyei kormányhivatal véleményét ki kell kérni.

A kézikönyv és a településképről szóló önkormányzati rendelet megalkotása során gondoskodni kell - kormányrendeletben meghatározott módon - a széleskörű társadalmi bevonásról és a nyilvánosság biztosításáról.

Kunfehértó Község Önkormányzata a kézikönyv elkészítésének megkezdéséről társadalmi egyeztetés keretében a Kunfehértó Község Önkormányzata Képviselő-testületének településrendezési és településképpel kapcsolatos feladataival összefüggő partnerségi egyeztetés szabályairól szóló 7/2017. (III.30.) rendelete (a továbbiakban: partnerségi rendelet) szerint a partnereket tájékoztatta. A Kunfehértói Polgármesteri Hivatal hirdetőtábláján, az önkormányzat honlapján, illetve a helyi lapban hirdetményt tett közzé, melyben tájékoztatta a partnereket a kézikönyv elkészítésének megkezdéséről, továbbá elérhetővé tette az előzetes arculati kézikönyv- tervezetet, ennek véleményezési lehetőségeként 2017. május 18-ára lakossági fórumra invitálta a partnereket, hogy személyesen is elmondhassák véleményüket a kézikönyv készítésével kapcsolatban.

Az Önkormányzat a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (a továbbiakban: Korm. rendelet) szerint adatszolgáltatási kérelmet küldött az államigazgatási szerveknek, amelyek adatai szükségesek a kézikönyv kidolgozásához.

A megbízott főépítész az immár elkészült dokumentumot a Korm. rendeletnek megfelelően a partnerségi határozat szabályai szerint partnerségi véleményezésre bocsátotta. A főépítész kézikönyvet a Lechner Tudásközpont által üzemeltetett digitális egyeztetési felületre feltöltötte, így a véleményezésben érintett államigazgatási szervek (a Magyar Építész Kamara, a Nemzeti Média- és Hírközlési Hatóság, a kulturális örökség védelméért felelős miniszter és az illetékes Nemzeti Park Igazgatóság) megkapták azt.

Az elkészült dokumentum véleményezéséről hirdetmény jelent meg az önkormányzat honlapján és a helyi lapban, mely tájékoztatta a partnereket, a 2017. szeptember 25-én tartandó lakossági fórumról, mely keretében bemutatásra került az arculati kézikönyv, véleményezésre.

A kézikönyvnek tartalmaznia kell legalább a Korm. rendelet 12. mellékletében meghatározott fejezeteket. Ennek megfelelően az arculati kézikönyv „Bevezetés” című fejezettel kezdődik, mely a kézikönyv készítésének jelentőségét taglalja. Az „Örökségünk” fejezet tartalmazza a településszerkezet kialakulásának történetét, építészeti és zöldfelületi értékeinket, a településkép általános jellemzését, végül általános ajánlásokat fogalmaz meg a település teljes területére vonatkozóan. Az „Eltérő karakterű településrészek” című fejezet bemutatja a településképi szempontból egymástól jól elkülönülő településrészeket arculati jellemzőikkel és értékeikkel. Az „Építészeti útmutató” című fejezet az előző fejezetben megnevezett karakterekre vonatkozóan ad ajánlásokat. Végül a Jó példák bemutatása épületeinkről”, „Jó példák bemutatása sajátos építményfajtákról, reklámhordozókról, egyéb műszaki berendezésekről”, „Jó példák közterület és zöldfelület alakításra” című fejezetek képek segítségével adnak útmutatást.

Fontos megjegyezni, hogy az arculati kézikönyv felülvizsgálata bármikor lehetséges, annak érdekében, hogy az mindig a valóságnak megfelelő, naprakész dokumentum lehessen.

Az arculati kézikönyv szolgál a készülő településképről szóló önkormányzati rendelet alapjául. A kézikönyv megállapításaiból kell levezetni a rendelet szabályait. Az arculati kézikönyv elfogadásával kezdődhet meg a rendelet érdemi előkészítése.

Kérem a Tisztelt Képviselő- testületet az előterjesztés megtárgyalására és a határozat-tervezet elfogadására.

**Határozati javaslat:**

**1./ Kunfehértó Község Képviselő- testülete az előterjesztés melléklete szerinti tartalommal elfogadja a Településképi Arculati Kézikönyvet.**

**2./ Kunfehértó Község Képviselő- testülete felhatalmazza a Polgármestert, hogy az elfogadott településképi arculati kézikönyv alapján a község településképéről szóló önkormányzati rendeletét megalkotásra előkészítse.**

Határidő: 2017. december 31.

Felelős: Huszár Zoltán polgármester

Étesül: Papp Ádám főépítész

 Lakatos Tamás műszaki ügyintéző

Kunfehértó, 2017. november 22

 Huszár Zoltán